《次韵梁尉秦碑古风》
宋代·王十朋

姬嬴遗迹存者希，世传石鼓稽山碑。石鼓揄扬得韩子，文与二雅争驱驰。

秦碑夸大颂功德，埋没草莽无人知。或言山顶石犹在，上有虎豹龙蛇螭。

神藏鬼护荆棘蔽，崖悬磴绝登无岐。广文好奇穴探禹，梅仙喜事僧寻支。

我赞其行要亲睹，勿受世俗流传欺。望秦秦望两崭绝，何山壁立东南涯。

礼碑屹植最高处，不知磨灭从何时。剔苔扫墨了无有，模糊片纸亦足奇。

浓云霮䨴黯将雨，古木槎牙蟠老枝。归来走笔出险语，诃政叱斯同小儿。

诗成得得写寄我，词严意伟法退之。我闻秦人灭六国，酷若犬磔临江麋。

先王法为秦所负，负秦况有秦有司。五经灰飞儒溅血，尧舜周孔何能为。

上蔡猎师妙小篆，奴视俗体徒肥皮。东封太山南入越，大书深刻光陆离。

沙丘风腥人事变，鬼饥族赤谁嗟咨。汉兴万事一扫去，惟有篆刻馀刑仪。

磨崖欲作不朽计，其如历数不及期。蚩尤五兵纣漆器，人物美恶宁相疵。

我虽过秦爱遗画，南山入望频支颐。不须峄阳访枣刻，不用迁史观雄辞。

虚堂默坐对此纸，闭眼暗想君勿嗤。要知秦碑没字本，却类周雅无辞诗。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。